În perioada 29 februarie – 2 martie, polițiștii Biroului pentru Protecția Fondului Forestier și Piscicol din cadrul IPJ Sălaj au depistat mai multe delicte silvice în județ. La sfârșitul săptămânii, au fost dispuse controale mai multe societăți comerciale și s-au verificat 23 de transporturi de lemne. Potrivit informațiilor oferite de IPJ Sălaj, neregulile constatate în weekend au avut loc în Gâlgău și Hida. Pentru neregulile constatate, la o firmă din județ au fost aplicate patru sancțiuni contravenționale, conform prevederilor Legii nr. 171/2010, cu amenzi în valoare de 44.000 de lei. Totodată, polițiștii au dispus confiscarea a 289 de metri cubi de lemne, în valoare de aproximativ 266.173 de lei. În cazul altui agent economic, care nu deținea în depozit lemnele care se găseau în stocurile scriptice, a fost emisă o amendă în valoare de 30.000 de lei, iar materialul lemnos a fost confiscat de asemenea. O altă societate comercială din Sălaj la care s-a găsit o diferență între stocurile scriptice și cele faptice s-a ales cu o amendă în valoare de 5.000 de lei, iar lemnele în valoare de 19.810 lei au fost confiscate.